**Verde alb**

*Dumitru Negrea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mestecenii învie din ruine,

Muguri plesnesc spre cer în aer ud

Și parcă frunzele tresar în mine

În nebunia verdelui cel crud.

Inele în copaci precum profeții,

Concentric așteptând în bătături,

Visau în iarnă-ntoarcerea verdeții

Venite-a treia zi după scripturi.

Așa a fost și luminoasa liră

Acorduri culegând de prin grădini

Compuse-un lied când crengile se miră

Că viața are încă rădăcini.

Mă înfior când firea nu se pierde,

Speranțe noi simt cum înmuguresc,

Albii copaci se-acoperă de verde

Și tandru mă îndeamnă să zâmbesc.